IZimbabwe Yesulelwa Isikwelede seP1million 
Uhulumende weBotswana usethethe isinqumo sokwesula isikwelede sesigidi samaPula-P1million, esadalwa yiZimbabwe ngesikhathi ithenga inkomo ngomnyaka ka2011.
GABORONE — Ugatsha olubona ngezokulima eBotswana luthi luzakhulumisana lehofisi yegqwetha elikhulu likahulumende ukuthi kwesulwe isikwelede seZimbabwe eyathenga ngaso inkomo ngomnyaka ka2011. EleZimbabwe lathenga inkomo ezizinkulungwane ezingamatshumi amabili lasithupha (26,000) eBotswana, lathembisa ukuthi lizabhadala kungakedluli amalanga angamatshumi amane lanhlanu (45). ​Kodwa sokwedlule iminyaka emine iZimbabwe isehluleka ukubhadala, ngakho umhlangano wekomidi yedale lephalamende eBotswana ukhuthaze ukuthi kwesulwe lesisikwelede ngoba kumgceke ukuthi iZimbabwe kayila mali, njalo akula sibonelo sokuthi ingayithola kusikhatshana esilandelayo. Umngcinisihlalo kugatsha lwezokulima eBotswana umnunzana Boipelelo Khumomatlhare uthi iphalamende ihlala ibathonisisa ngalalesi sikwelede eminyakeni edluleyo, ngakho sesifikile isikhathi sokuthi olu daba luqedwe ngokwesulwa kwaso. Uthi umphathintambo wezokulima eZimbabwe utshele iBotswana nyakenye ukuthi noma nje lelo lizwe lisazi ngesikwelede lesi, kusemqansweni ukuthi ihlawule. Obona ngezomnotho eseGaborone umnunzana Jack Mthembu uthi kungumcabango omuhle okucabangwa yiBotswana ukwesula isikwelede lesi… Uthi IBotswana isithwele nzima ngenhlupho ezilethwa yiZimbabwe kwezokulima, kuyiyo eletha umkhuhlane womlomo lamasondo (owefoot and mouth) njalo isehluleka lokubhadelela imithi yokulwisana lomkhuhlane lo… "." Amanye amalunga edale lephalamende ku khomithi le eye Public Accounts kade besala ukuthi isikwelede lesi sesulwe bethi eleZimbabwe lingajayela umkhuba omubi.